钦定古今图书集成/明伦汇编/氏族典/第210卷 > 《廖用贤尚友录》 > 陶谦
## 钦定古今图书集成/明伦汇编/氏族典/第210卷 > 《廖用贤尚友录》 > 陶谦

按《后汉书陶谦传》：“谦字恭祖，丹阳人也。少为诸生，仕
州郡，四迁为车骑将军张温司马，西讨边章。会徐州
黄巾起，以谦为徐州刺史，击黄巾，大破走之，境内晏
然。时董卓虽诛，而李傕、郭汜作乱关中。是时四方断
绝，谦每遣使间行奉贡西京。诏迁为徐州牧，加安东
将军，封溧阳侯。是时徐方百姓殷盛，谷实甚丰，流民”
多归之。而谦信用非所，刑政不理。别驾从事赵昱，知
名士也，而以忠直见疏，出为广陵太守。曹宏等谗慝
小人，谦甚亲任之，良善多被其害，由斯渐乱。下邳阎
宣自称天子，谦始与合从，后遂杀之而并其众。初，曹
操父嵩避难琅邪，时谦别将守阴平，士卒利嵩财宝，
遂袭杀之。初平四年，曹操击谦，破彭城傅阳，谦退保
郯，操攻之不能克，乃还。过拔取虑、睢陵、夏丘，皆屠之。
凡杀男女数十万人，鸡犬无馀，泗水为之不流。自是
五县城保，无复行迹。初，三辅遭李傕乱，百姓流移依谦者皆歼。兴平元年，曹操复击谦，略定琅邪、东海诸
县。谦惧不免，欲走归丹阳。会张邈迎吕布据兖州，操
还击布。是岁，谦病死。